Bestuur só jou skuld - Jou Geld | Solidariteit WêreldJou Geld | Solidariteit Wêreld
Tuis › Artikels › Bestuur só jou skuld
Bestuur só jou skuld
Donderdag | 08 November | 2018
Krediet kan voordelig wees as jy dit verantwoordelik gebruik maar statistiek wys ook dat talle verbruikers sukkel om hul krediet te bestuur.
Nomsa Motshegare, uitvoerende hoof van die Nasionale Kredietreguleerder, sê daar is talle redes vir verbruikers om geld te moet leen. "Verbruikers moet egter seker maak hulle verstaan die koste van krediet en die bepalings en voorwaardes van verskillende kredietooreenkomste voordat hul krediet aangaan."
Volgens Motshegare moet kredietverskaffers aan die verbruiker ook die nodige dokumentasie gee waarin die bepalings en voorwaardes van die krediet uiteengesit word, sowel as al die gepaardgaande koste, soos die koste van die krediet, die rentekoers, diensgeld, inisiasiegelde, kredietversekering, of 'n deposito verlang word, en die aantal paaiemente.
Volgens die Nasionale Kredietwet moet die kredietverskaffers 'n bekostigbaarheidsassessering doen voordat hulle krediet aan verbruikers verleen. Die assessering het ten doel om die verbruiker se algemene begrip van die risiko's en koste van die voorgestelde krediet te evalueer. "Dis ook om te kyk na die regte en verpligtinge van 'n verbruiker ingevolge die kredietooreenkoms, die verbruiker se skuldterugbetalingsgeskiedenis as 'n verbruiker onder kredietooreenkomste na te gaan, en te kyk na die verbruiker se bestaande finansiële middele, vooruitsigte en verpligtinge."
Motshegare sê verbruikers moet ook eerlik wees wanneer hulle inligting verstrek vir 'n aansoek om krediet om sodoende die beskerming van die Nasionale Kredietwet te geniet. "Voordat verbruikers 'n ooreenkoms teken, moet hulle ook seker maak van die rentekoers en enige ander koste wat gehef sal word."
Motshegare gee die volgende wenke:
Leen so min geld as moontlik – wanneer jy geld leen vir jou kind se opvoeding of vir 'n huis is dit dalk 'n goeie ding, maar om geld te leen vir goed soos kruideniersware of luukse vakansies kan dit 'n leeftyd van skuld tot gevolg hê.
Wanneer jy 'n kredietooreenkoms onderteken, maak seker al die nodige inligting verskyn op die ooreenkoms sodat daar nie later nog inligting bygevoeg kan word nadat jy geteken het nie.
Maak seker jy is vertroud met die bepalings en voorwaardes van die kredietooreenkoms.
Daar word aanbeveel dat kredietversekering uitgeneem word.
Stel 'n maandelikse begroting op en hou daarby – maak seker dat jy jou nuwe skuld sal kan betaal nadat jy al jou ander uitgawes gedek het.
Probeer geld spaar.
Betaal jou skuld betyds, anders kan dit jou kredietgradering beïnvloed.
Kontroleer gereeld jou kredietverslag sodat jy foute kan identifiseer.
Solidariteit het hande gevat met ons vennote, Serfontein Viljoen en Swart Prokureurs en DebtGrip (Edms) Bpk, 'n gemagtige diensverskaffer, om hierdie skuld administrasie en skuldberading voordeel vir ons lede moontlik te maak. Skakel 087 654 7323